|  |  |
| --- | --- |
|  |  |

**Keskkonnamõju hindamise algatamata jätmise otsus**

**Rohuneeme väikesadama rekonstrueerimiseks**

Keskkonnaametis on menetluses Tallinna Veespordi Klubi (registrikood 80234545) (edaspidi *Taotleja*) vee erikasutusloa taotlus (edaspidi *taotlus*) Rohuneeme väikesadama (edaspidi *sadam*) akvatooriumi süvendamiseks mahus kuni 3000 m3 ja olemasolevate kaide rekonstrueerimiseks, mille käigus paigutatakse veekogu põhja pinnast ning uputatakse tahkeid aineid mahus kuni 250 m3. Veeseaduse § 8 lg 2 p-i 6 kohaselt on vee erikasutusluba vajalik, kui toimub veekogu, mille veepeegli pindala on üks hektar või suurem, süvendamine või sellise veekogu põhja pinnase paigaldamine ja p-i 7 kohaselt, kui uputatakse tahkeid aineid veekogusse.

Vastavalt veeseaduse § 9 lg-le 5 annab vee erikasutusloa Keskkonnaamet. Keskkonnamõju hindamise ja keskkonnajuhtimissüsteemi seaduse (edaspidi *KeHJS*) § 6 lg 2 p-i 18 ja lg-e 3, KeHJS § 6 lg-e 4 alusel kehtestatud Vabariigi Valitsuse 29.08.2005. a määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1“ § 11 p 7 ning KeHJS § 11 lg-te 2 ja 4 kohaselt annab Keskkonnaamet otsustajana eelhinnangu selle kohta, kas kavandatav tegevus võib eeldatavalt kaasa tuua olulise keskkonnamõju või mitte ning otsustab keskkonnamõju hindamise algatamise vajalikkuse üle. KeHJS § 9 kohaselt on otsustaja tegevusloa andja. Seega on Keskkonnaamet otsustajaks KeHJS tähenduses.

**I EELHINNANG:**

Kavandatava tegevuse keskkonnamõju olulisuse eelhinnang on antud lähtudes KeHJS § 6 lg 3 kriteeriumitest:

**1. Tegevuse ala ja selle lähiümbruse keskkonnatingimused**

* 1. **Maakasutus**

Sadam asub Harjumaal, Viimsi vallas, Rohuneeme külas, Sadama tee 11 kinnistul (katastriüksuse tunnus 89001:003:1953) ning sellega piirneval alal Tallinna lahes. Sadama koordinaadid on sadamaregistri andmetel 59°33'32.94''N; 24°47'36.27''E. Tegemist on väikesadamaga, kus ei osutata tasulisi sadamateenuseid. Vee erikasutusega seotud kinnistu on kasutusotstarbelt 100% tootmismaa ning on kasutusel väikesadama haldusterritooriumina, peamiselt parklana.

* 1. **Alal esinevad loodusvarad, nende omadused ja taastumisvõime ning loodus­keskkonna vastupanuvõime**

Sadama akvatooriumis ja sadama territooriumil ei esine loodusvarasid kasutataval kujul.

* 1. **Märgalade, randade ja kallaste, pinnavormide, metsade, kaitstavate loodus­objektide, sealhulgas Natura 2000 võrgustiku alade vastupanuvõime**

Sadamas ja selle lähipiirkonnas vähemalt 2000 m raadiuses ei asu kaitstavaid loodusobjekte ega ka Natura 2000 ala.

**1.4 Alad, kus õigusaktidega kehtestatud nõudeid on ületatud**

Kavandatava tegevuse maa-ala piires puuduvad teadaolevalt sellised alad, kus õigusaktidega kehtestatud nõudeid on ületatud.

* 1. **Maareformi seaduse tähenduses tiheasutusega alade ning ajaloo-, kultuuri- või arheoloogilise väärtusega alade vastupanuvõime**

Sadama kinnistu asub tiheasustusalal, 100% tootmismaa sihtotstarbega kinnistul. Kinnistul ja selle lähiümbruses vähemalt 1000 m raadiuses ei asu ajaloo-, kultuuri- või arheoloogilise väärtusega objekte, mistõttu puudub mõju eelnimetatud objektidele.

**2. Tegevuse iseloom, kaasa arvatud selle tehnoloogiline tase**

Vee erikasutusega seotud tegevuseks on sadama akvatooriumi süvendamine mahus kuni 3000 m3 ja kaide rekonstrueerimine mahus kuni 250 m3. Süvendatud pinnas võetakse kasutusele maismaal. Kaide rekonstrueerimise käigus paigutatakse veekogusse paekivi, graniitkivi, isolatsioonimatid ja betoon. Rekonstrueeritava kai koordinaadid on:

X 6602683,6 Y 554836,4

X 6602692,7 Y 554836,4

X 6602692,7 Y 554843,3

X 6602681,32 Y 554842,6

**2.1 Loodusvarade kasutamine**

Sadama rekonstrueerimise käigus toimub vee erikasutus, selle kirjeldus on antud eelmises punktis.

* 1. **Jäätme- ja energiamahukus**

Vee erikasutusega seotud tööde käigus tekkivaid jäätmeid käideldakse jäätmeseaduses sätestatud korras. Süvendatud pinnas võetakse kasutusele maismaal.

**2.3. Lähipiirkonna teised tegevused**

Sadama kinnistu ja süvendatud mereala paiknevad Rohuneeme külas, Viimsi vallas, Harjumaal piirnedes läänest ja põhjast Tallinna lahega, lõunast Rohuneeme sadamaga ja idast Külaniidu 4 kinnistuga (100% elamumaa). Keskkonnaamet on 10.04.2012 korraldusega KKO 1-15/12/10 andnud AS-le Eesti Loots vee erikasutusloa nr L.VV/321551 Rohuneeme sadama iga-aastaseks süvendamiseks mahus ca 1500 m3. Kokku viie aasta jooksul 7500 m3. Seega võib tekkida olukord, kus mõlemas kõrvuti asuvas sadamas toimuvad süvendustööd samaaegselt ning sellisel juhul oleks piirkonnas maksimaalne süvendusmaht kuni 4500 m3. Kui selline tegevus peaks samaaegsel aset leidma ei ole süvendusmaht kokku nii suur, et selle tagajärjel võiks tekkida oluline mõju keskkonnale. Lisaks on vee erikasutusloas nr L.VV/321551 kehtestatud keskkonnakaitsealase nõudena keeld süvendustööde tegemiseks kalade kudeajal, mis vähendab olulise keskkonnamõju riski veelgi.

**3. Tegevusega kaasnevatest tagajärgedest**

* 1. **Vesi ja pinnas**

Esitatud taotluse kohaselt tehakse vee erikasutusega seotud töid olemasolevas sadamas. Süvendatav pinnas koosneb suures osas sinisavist, liivsavist ja moreenist ning sisaldab peeneid osi, mistõttu võib 3000 m3 pinnase süvendamisel tekkida sadama piirkonnas oluliselt suuremal määral heljumit, kui seda on looduslik foon, see omakorda aga võib mõjutada kalu kudeperioodil. Kevadkuduräim koeb sügavusel 3-8 m, veetemperatuuril 5-13 kraadi, optimaalselt 10 kraadi juures. Räime mari on äärmiselt tundlik vees oleva heljumi suhtes ning letaalseks võivad saada juba väikesed kogused setet marja pinnal. Kuna süvendustööd planeeritakse teha avatud akvatooriumis võib heljum kanduda sadamapiirkonnast kaugemale sh kalade kudealadele. Heljumi sattumine ülemistesse veekihtidesse võib ohustada ka kalalarve, mistõttu võivad süvendustööd häirida kalu kudeperioodil. Seetõttu ei saa suuri heljumit tekitavaid töid teha vahemikus 15. aprillist kuni 30. juunini.

Arvestades, et tegemist on ajaloolise sadamapiirkonnaga ning asjaoluga, et piirkonna veekogu põhjaelustik on liigivaene ei ole ette näha olulist mõju veekogu põhjaelustikule. Keskkonnaametile teadaolevalt ei ole nimetatud piirkonnas ja selle läheduses toimunud olulisi reostusi, mistõttu võib järeldada, et süvendatava pinnase saastetunnused pole olulised või puuduvad. See omakorda ei sea erinõudeid süvendatud pinnase käitlemiseks.

Kuna kaide rekonstrueerimine toimub vahetult rannas ning piirkonnas, mis on aastakümneid olnud tugeva inimtegevuse mõju all ei kaasne rekonstrueerimistöödega olulist negatiivset mõju veekeskkonnal. Samuti ei ole kai rekonstrueerimisega seoses ette näha olulisi muutusi rannikumeres väljakujunenud tingimustele setete liikumise osas. Tulenevalt eeltoodust ei tekita kai rekonstrueerimise käigus toimuv tahkete ainete uputamine vette olulist mõju rannalähedasel alal hüdrodünaamilisele režiimile, mis omakorda võiks põhjustada ümberkaudsete randade olulisi muutusi.

Vee erikasutusega seotud tööd on kokkuvõttes lokaalsed ning lühiajalised (2-4 nädalat). Arvestades tööde väikest mahtu ning lokaalset mõju puudub vajadus vee erikasutuse aegse ja - järgse seire teostamiseks.

* 1. **Õhu saastatus**

Sadama süvendamise käigus toimuv vee erikasutus ei põhjusta olulisi muutusi õhukvaliteedi osas antud piirkonnas. Vähene mõju ümbritsevale keskkonnale võib avalduda eelkõige ehitamisel ja ekspluatatsioonil mõningase õhusaaste (ehitustehnika, sõiduautod) näol, kuid see mõju ei ole oluline.

* 1. **Jäätmeteke**

Vee erikasutuse käigus süvendatakse mere põhjast pinnast ja orgaanilist materjali. Süvendatud pinnas võetakse kasutusele maismaal.

**3.4. Müra**

Tegevusega võib kaasneda müra, kuid eeldatavalt ei ületa müratase kinnistu piiril sätestatud piirmäärasid müra osas, mistõttu müra mõju piirkonna elanikele puudub.

**3.5. Vibratsioon**

Eeldatavalt ei kaasne süvendustöödega vibratsiooni, mis põhjustaks pöördumatuid muutusi antud piirkonnas.

**3.5. Valgus, soojus, kiirgus ja lõhn**

Valguse, soojuse ja kiirguse reostust vee erikasutusega ümbruskonnale ei kaasne. Lõhna reostus on lühiajaline ning ehitustööde aegne, valdavalt seotud ehitustööde käigus kasutatavate masinate ja veokite diiselmootoritega.

**4. Tegevusega kaasnevate avariiolukordade esinemise võimalikkus**

Sadama süvendamise käigus on teoreetilisteks võimalusteks kasutatava tehnikaga (ekskavaator) toimuv avarii: kokkupõrge, kütuse ja õli leke, tulekahju. Nimetatud sündmuste esinemise tõenäosus on suhteliselt väike, kuna vee erikasutusega seotud tööd toimuvad vaid sadamas. Eeldus heast koostööst ja ladusast info liikumisest töödel osalevate inimeste vahel ning töökorras tehnika kasutamisest aitab vähendada kõikvõimalikke avariisid ja nendest tulenevat kahjulikku mõju. Töökorras tehnika kasutamisel ei ole tõenäoline õlireostuse tekkimine ja seeläbi ümbritseva maastiku ja vee kahjustamine.

**5. Kavandatava tegevuse eeldatavast mõjust Natura 2000 võrgustiku alale**

Sadamas ja selle lähipiirkonnas vähemalt 2000 m raadiuses ei asu kaitstavaid loodusobjekte ega ka Natura 2000 ala.

**5.1. Kavandatava tegevuse eeldatav mõju mõnele muule kaitstavale loodusobjektile**

Vastavalt taotluses toodud infole, ei ulatu kavandatud tegevuse mõju mõnele muule kaitstavale loodusobjektile.

**6. KeHJS § 6 lg 3 punktides 1–41 nimetatuga kaasneva mõju suurus, ruumiline ulatus, kestus, sagedust ja pöörduvus, toime, kumulatiivsus ja piiriülene mõju ning mõju ilmnemise tõenäosus**

Keskkonnaameti hinnangul puudub kavandataval tegevusel oluline keskkonnamõju, kuna:

1. - kavandatav tegevus ei mõjuta kaitsealasid, kaitstavate liikide elupaikasid ega Natura 2000 võrgustiku alasid;

- eelhindamise tulemusena selgus, et taotletava tegevuse tulemusel ei teki olulist mõju veekeskkonnale sh merepõhja elustikule, kalastikule ja linnustikule juhul kui tööde tegemisel rakendatakse leevendavaid meetmeid ning töid ei teostata kalade kudeajal.

- eelhindamise tulemusena selgus olulise kumulatiivse mõju puudumine;

1. - seega puudub kavandataval tegevusel eeldatavalt oluline keskkonnamõju.

**II. MENETLUSOSALISE ÄRAKUULAMINE**

Keskkonnaamet teavitas keskkonnamõju hindamise algatamata jätmise otsuse valmimisest vee erikasutusloa taotlusele ametlikus veebiväljaandes Ametlikud Teadaanded …04.2016 ning edastas eelnõu ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes Teadaannetes.

**III. OTSUSTUS**

Lähtudes eelnevast ning tuginedes KeHJS § 3, § 6 lg 2 p 18 ja lg 3, § 9, § 11 lg 2 ja 4, veeseaduse § 9 lg 5, määruse nr 224 § 11 p 7 ning Keskkonnaameti peadirektori 05.06.2009 käskkirjast nr 1-4/117:

1. Kavandatud tegevusega ei kaasne olulist keskkonnamõju, mistõttu Keskkonnaamet ei algata keskkonnamõju hindamist Tallinna Veespordi Klubi (registrikood 80234545) taotletavale vee erikasutusele.
2. Keskkonnamõju hindamise menetlusi ei liideta.
3. Täiendavad keskkonnauuringud ei ole vajalikud.